TNL เหมาะสม..แต่ถูกไป.!
นับถอยหลังกับการประชุมวิสามัญผู้ถือหุ้น TNL ในวันที่ 30 พ.ย.65 ซึ่งมีวาระสำคัญว่าด้วยเรื่องการอนุมัติขายหุ้นเพิ่มทุนแบบเฉพาะเจาะจงให้กับ BTS
นับถอยหลังกับการประชุมวิสามัญผู้ถือหุ้น TNL ในวันที่ 30 พ.ย.65 ซึ่งมีวาระสำคัญว่าด้วยเรื่องการอนุมัติขายหุ้นเพิ่มทุนแบบเฉพาะเจาะจงให้กับ BTS
27 พ.ย. 2565

นับถอยหลังกับการประชุมวิสามัญผู้ถือหุ้นบริษัท ธนูลักษณ์ จำกัด (มหาชน) หรือ TNL ในวันที่ 30 พ.ย. 2565 นี้ ซึ่งมีวาระสำคัญว่าด้วยเรื่องการอนุมัติขายหุ้นเพิ่มทุนแบบเฉพาะเจาะจง หรือ PP ให้กับบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS จำนวน 87.24 ล้านหุ้น คิดเป็น 41.09% ที่ราคาหุ้นละ 33.06 บาท มูลค่ารวม 2,884.08 ล้านบาท…
หลังจากนั้น TNL จะนำเงินไปลงทุนในบริษัท ออกซิเจน แอสเซ็ท จำกัด (Oxygen) ทำธุรกิจสินเชื่อแบบมีหลักประกัน ซึ่งเป็นบริษัทลูกของบริษัท สหพัฒนาอินเตอร์โฮลดิ้ง จำกัด (มหาชน) หรือ SPI มูลค่ารวม 4,768.70 ล้านบาท ขณะเดียวกันก็จะซื้อโครงการอสังหาริมทรัพย์ 7 โครงการ จากบริษัท ยู ซิตี้ จำกัด (มหาชน) หรือ U (ลูกนอกไส้ของ BTS) และบริษัท ยู โกลบอล ฮอสพิทอลลิตี้ จำกัด (UGH) คิดเป็นมูลค่า 2,501.72 ล้านบาท
แต่มีสิ่งที่น่าสนใจ ความเห็นของที่ปรึกษาทางการเงินอิสระ หรือ IFA ออกมาเป็นทางสองแพร่ง โดยระบุว่า ธุรกรรมที่จะขายหุ้น PP ให้กับ BTS มีความเหมาะสม เนื่องจากจะทำให้ TNL สามารถขยายธุรกิจได้กว้างขวางขึ้น…ตรงนี้ IFA ไม่ติดใจอะไร..!!
แต่ไฮไลต์อยู่ที่ราคาถูกเกินไป เนื่องจากราคา PP ที่ 33.06 บาทต่อหุ้น ต่ำกว่ามูลค่ายุติธรรมของหุ้น TNL ซึ่ง IFA ประเมินว่าจะอยู่ที่ 44.77 บาทต่อหุ้นนะ…
ก็เลยเป็นที่มาของความเห็น IFA ที่ระบุว่า ผู้ถือหุ้น TNL ไม่ควรอนุมัติขายหุ้นเพิ่มทุน PP ให้กับ BTS นั่นเอง…
ที่จริงดีลนี้ถือเป็นดีลที่ดีนะ เพราะจะทำให้ TNL เดิมทำธุรกิจเสื้อผ้าสำเร็จรูปและเครื่องหนัง ซึ่งเป็นธุรกิจที่มีมาร์จิ้นบ๊างบาง ดูได้จากงบปี 2561 มีรายได้ 1,909 ล้านบาท กำไรสุทธิ 195 ล้านบาท อัตรากำไรสุทธิ 10.20% ปี 2562 มีรายได้ 1,778 ล้านบาท กำไรสุทธิ 89 ล้านบาท อัตรากำไรสุทธิ 4.96% ปี 2563 มีรายได้ 1,250 ล้านบาท กำไรสุทธิ 10 ล้านบาท อัตรากำไรสุทธิ 0.88% ปี 2564 มีรายได้รวม 1,438 ล้านบาท กำไรสุทธิ 62 ล้านบาท อัตรากำไรสุทธิ 4.35% และงวด 9 เดือนแรกปี 2565 มีรายได้ 1,455 ล้านบาท กำไรสุทธิ 78 ล้านบาท อัตรากำไรสุทธิ 5.41%
มีเงินทุนสามารถไปขยายการลงทุนในธุรกิจใหม่ ๆ ที่มีมาร์จิ้นที่สูงขึ้นได้ โดยเฉพาะการตระเตรียมจะเข้าไปลงทุนในธุรกิจอสังหาริมทรัพย์และธุรกิจปล่อยสินเชื่อที่มีที่ดินเป็นหลักทรัพย์ค้ำประกัน ซึ่งน่าจะช่วยหนุนการเติบโตให้กับ TNL ได้มากโขเชียวล่ะ..!!
น่าเสียดายที่ IFA มองว่าธุรกรรมเหมาะสม แต่ราคาถูกไป..!!??
แหม๊…งานนี้ไม่รู้ว่า TNL ใจป้ำให้ราคาดิสเคานต์เยอะไปหน่อย หรือ BTS ตั้งใจจะกดราคากันแน่..? มันมองได้ 2 มุม
แถมล่าสุดก.ล.ต.ก็ออกมาสำทับให้ผู้ถือหุ้น TNL ศึกษาข้อมูลเกี่ยวกับดีลนี้ก่อนจะโหวตขายหุ้น PP ให้กับ BTS ในวันที่ 30 พ.ย.นี้
อ้อ…สำหรับธุรกรรมการลงทุนใน Oxygen และธุรกิจอสังหาริมทรัพย์ IFA ระบุว่า มีความสมเหตุสมผล และราคาซื้อขายมีความเหมาะสมนะ
เอาเป็นว่า วันที่ 30 พ.ย.นี้ ดีลนี้จะผ่านหรือไม่…ไม่รู้ แต่ดูเหมือนกลุ่ม BTS ตระเตรียมเงินไว้แล้วนะ เพราะมีเสียงร่ำเสียงลือมาว่า กลุ่ม BTS มีการรินขายหุ้นบริษัท เจ มาร์ท จำกัด (มหาชน) หรือ JMART ในช่วงไม่กี่วันที่ผ่านมา จนทำให้หุ้นในกลุ่ม JMART ทรุดทั้งกลุ่ม
เอ๊ะ…เตรียมเงินเพื่อไปเพิ่มทุนให้กับ TNL อ๊ะป่าว..??
จริงหรือไม่..? ไม่รู้ ต้องไปถามสองพ่อลูก “เจ้าสัวคีรี กาญจนพาสน์” และ “กวิน กาญจนพาสน์” แล้วล่ะ..!!??
…อิ อิ อิ…